Aprovat el projecte de la Ronda Nord de Manises
17 de maig de 2024

· La construcció d’aquesta via, amb un pressupost de 2.512.144,80 euros, alliberarà el trànsit al carrer Rafael Valls i donarà solució a una reivindicació històrica del veïnat

Manises, 17 de maig de 2024.- L'Ajuntament de Manises, mitjançant la Junta de Govern, ha aprovat el projecte per a la construcció de la Ronda Nord que uneix l’accés al municipi des de Paterna per la CV-371 i el polígon industrial ‘El Barranquet’, per a iniciar el procés de licitació de les obres, la qual cosa contribuirà a alliberar el flux de trànsit rodat al carrer Rafael Valls.

El regidor d’Urbanisme de l’Ajuntament de Manises, Guillermo Martínez, ha assegurat que “la finalització de la Ronda Nord és essencial per a desviar el pas de vehicles, sobretot, aquells de major tonatge, del nucli urbà de la localitat quan procuren accedir al polígon industrial ‘El Barranquet’; alleujant el trànsit del carrer Rafael Valls amb la construcció d’aquesta via per fora del municipi es donarà solució a una de les reivindicacions històriques del veïnat de Manises”.

L'alcalde de Manises, Javier Mansilla, junt amb el regidor d’Urbanisme, Guillermo Martínez, personal tècnic i la Policia Local, s’ha reunit aquest dijous amb els veïns i les veïnes del carrer Rafael Valls, una via estreta que presenta diversos problemes al pas de vehicles pesants, per a explicar el nou projecte de la finalització de la Ronda Nord, les obres de la qual es preveu que isquen a licitació pròximament. A més, l’Ajuntament de Manises està treballant en diferents alternatives per a donar solució.

En concret, l’àmbit d’actuació correspon a la terminació de la Ronda Nord de Manises entre la rotonda “Els peixos” situada a l’accés des de Paterna per la CV-371 i el polígon industrial ‘El Barranquet’, en la seua connexió amb el barri de Socusa mitjançant el carrer Constitució, ubicat en la part nord-est del nucli urbà. La terminació de la Ronda Nord finalitzarà amb una nova rotonda que es construirà en la intersecció dels carrers Riu Millars i Constitució al límit oest del polígon.

El pressupost total de les obres de la Ronda Nord ascendeix als 2.512.144,80 euros (IVA inclòs), la qual cosa suposa una inversió per part de l’Ajuntament de Manises de diversos exercicis. En l’exercici present, el de 2024, ja hi ha destinada una partida de 750.000 euros per a la construcció d’aquesta infraestructura.